SK Úradný vestník Európskej únie C 134/49

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 134/11

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„WATERFORD BLAA“/„BLAA“

ES č.: IE-PGI-0005-0980-05.03.2012

CHZO ( X ) CHOP ( )

1. Názov

„Waterford Blaa“/„Blaa“

2. Členský štát alebo tretia krajina

Írsko

3. Opis poľnohospodárskeho výrobku alebo potraviny

3.1. Druh výrobku

Trieda 2.4. Chlieb, pečivo, koláčiky, cukrárske výrobky, sušienky a ostatný pekárenský tovar

3.2. Opis výrobku, na ktorý sa vzťahuje názov uvedený v bode 1

„Waterford Blaa“/„Blaa“ je mäkká biela žemľa s charakteristickým bielym pomúčeným povrchom.

Vyznačuje sa týmito charakteristickými vlastnosťami:

Tvar Žemle „Waterford Blaa“/„Blaa“ môžu byť okrúhle alebo hranaté. Pečú sa ako chrumkavé alebo mäkké. Formujú sa ako okrúhle a v okrúhlom tvare sa ukladajú na plech. Pri pečení cesto narastie, jednotlivé kusy sa zlepia, a keď sa následne od seba oddelia, majú hranatý tvar, pričom však vďaka vydutému vrchu pôsobia ako okrúhle.

Rozmery „Waterford Blaa“/„Blaa“ je pečivo s výškou 3 – 4,5 cm, priemerom 8 – 12 cm a hmotnosťou 40 – 65 g.

Podoby Žemle „Waterford Blaa“/„Blaa“ existujú v dvoch podobách: Chrumkavé Rustikálne hranaté alebo okrúhle žemle s vydutou, chrumkavou, pomúčenou vrchnou stranou. Chrumkavé pri zahryznutí, potom mäkké s jemnou príchuťou sladu a príjemnou horkastou dochuťou vďaka prepečenej tmavej kôrke. Mäkké Mäkké, zreteľne hranaté, oválne alebo okrúhle žemle svetlej farby, výrazne pomúčené. Jemne sladká sladová chuť, ľahká ale pevná štruktúra, rozsýpa sa v ústach.

3.3. Suroviny (len pri spracovaných výrobkoch)

— chlebová múka s vyšším obsahom lepku bez konzervačných látok

— kuchynská soľ

— lisované droždie

— zlepšovacie prípravky do pečiva

— voda

3.4. Krmivo (len pri výrobkoch živočíšneho pôvodu)

—

3.5. Špecifické kroky pri výrobe, ktoré sa musia uskutočniť v označenej zemepisnej oblasti

— Krok 1 – miesenie

— Krok 2 – odležanie

— Krok 3 – tvarovanie

— Krok 4 – delenie a odležanie (vrátane pridania múky)

— Krok 5 – vaľkanie (vrátane pridania múky)

— Krok 6 – kysnutie (vrátane pridania múky)

— Krok 7 – pečenie

— Krok 8 – posúdenie výrobku

— Krok 9 – chladenie

3.6. Špecifické pravidlá krájania, strúhania, balenia atď.

—

3.7. Osobitné pravidlá označovania

—

4. Stručné vymedzenie zemepisnej oblasti

Zemepisná oblasť zahŕňa celú oblasť grófstva Waterford a južnú časť grófstva Kilkenny, ktorá priamo susedí s grófstvom Waterford a pozostáva z volebných okrskov Ullid a Dunkitt, ktoré sú súčasťou volebného obvodu južný Piltown. Oblasťou preteká rieka Blackwater a do jej povodia patria tradičné írske územnosprávne celky Dangan, Narabawn, Moolum, Newtown, Skeard, Greenvilleand a Ullid.

5. Súvislosť so zemepisnou oblasťou

5.1. Špecifickosť zemepisnej oblasti

Tradícia pečenia „Waterford Blaa“ siaha do času príchodu hugenotov. V stredoveku bolo mesto Waterford významným centrom obchodu. Do Anglicka a krajín kontinentálnej Európy, predovšetkým Španielska, Francúzska a Talianska sa vyvážali kože, pšenica, múka, maslo a iné poľnohospodárske výrobky pochádzajúce z okolia mesta Waterford.

Písomné pramene boli počas občianskej vojny zničené, preto sa vychádza z ústnej tradície, podľa ktorej v roku 1685 väčšina francúzskych protestantov odišla do vyhnanstva do všetkých krajín, ktoré ich prijali, vrátane Anglicka a Írska. Mesto Waterford bol pre francúzskych utečencov lákavým cieľom, pretože bolo ľahko dosiahnuteľné. Vo Waterforde boli pomerne blízko k brehom Francúzska, čo bolo výhodou, ak by okolnosti opodstatnili ich návrat. Miestny obchodný prístav bol zároveň vynikajúcim predpokladom pre rozvinutie obchodných možností.

Traduje sa, že na sklonku 17. storočia priniesli hugenoti do tohto kraja pečivo vyrábané zo zvyškov chlebového cesta. Pekári vo Waterforde sa domnievajú, že v časoch, keď hugenoti zaviedli pečivo „Waterford Blaa“/„Blaa“ jeho názov znel „Blaad“ alebo „Blanc“. Výrobok zaznamenal úspech a hugenotskí pekári začali vyrábať cesto osobitne na toto pečivo. Názov „Blaad“ či „Blanc“ zľudovel do podoby „Blaa“, ktorá sa používa dodnes.

Začiatkom 19. storočia si toto pečivo získalo obľubu, predovšetkým medzi chudobným obyvateľstvom, keď zakladateľ laického rádu Kresťanských bratov (Christian Brothers), brat Edmund Ignatius Rice (1762 – 1844) začal v roku 1802 piecť „Waterford Blaa“/„Blaa“ vo svojej pekárni v Mount Sion vo Waterforde. Vďaka jednoduchosti základných prísad pečiva „Waterford Blaa“/„Blaa“ a nenákladnosti jeho výroby si ho miestni obyvatelia rýchlo obľúbili.

Na výrobu „Waterford Blaa“/„Blaa“ sú potrebné odborné zručnosti, ktoré zanechali hugenoti. Tuhé cesto si vyžaduje intenzívne miesenie, múči sa ručne minimálne trikrát počas rôznych fáz výroby a pred pečením sa výrobok ručne vaľká, čo je zárukou rovnakej textúry a chuti výrobku i toho, že ho nie je možné vyrábať výlučne strojovo.

5.2. Špecifickosť výrobku

Na rozdiel od iných výrobkov tejto kategórie pečivo„Waterford Blaa“/„Blaa“ neobsahuje žiadne konzervačné, ani iné prídavné látky a vyrába sa výlučne z chlebovej múky s vyšším obsahom lepku a neobsahujúcej konzervačné látky, z kuchynskej soli, droždia, zlepšovacích prípravkov do pečiva a vody.

Vďaka pridaniu múky nadobúda výrobok bielu vrstvu na vrchu a popraskanú kôrku, čo je charakteristickou črtou „Waterford Blaa“/„Blaa“. „Waterford Blaa“/„Blaa“ sa nepečie pomocou pary a múčny poprašok teda slúži jednak na ochranu pred páľavou pece a jednak na zlepšenie vzhľadu. Počas celého výrobného postupu „Waterford Blaa“/„Blaa“ sa používa mimoriadne veľa múky, pri tvarovaní cesta, odležaní atď. Pomúčiť možno aj pracovnú dosku.

Typickou črtou „Waterford Blaa“/„Blaa“ je, že jednotlivé kusy nemajú rovnaký tvar, ani veľkosť.

Cesto na výrobu „Waterford Blaa“/„Blaa“ je pevnejšie a obsahuje menšie množstvo vody ako iné výrobky. Pečie sa dlhšie, vďaka čomu je kôrka pevnejšia a má výraznú sladovú chuť. Nepravidelný tvar a charakteristické črty vznikajú v dôsledku ručného vaľkania cesta.

„Waterford Blaa“/„Blaa“ je obľúbeným raňajkovým pečivom, pečie sa zvyčajne v noci a spravidla sa konzumuje s maslom. Obľube sa však teší aj ako občerstvenie počas dňa v podobe sendviča s rozmanitými plnkami vrátane opekaných zemiakov, červenej morskej riasy (Palmaria Palmata), írskeho bifteku z filetov a čalamády „relish“. Podľa bežne rozšíreného názoru je však pečivo „Waterford Blaa“/„Blaa“ najlepšie, keď sa rozlomí v rukách a konzumuje za čerstva, priamo z pekárne.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Spojenie medzi „Waterford Blaa“/„Blaa“ a predmetnou zemepisnou oblasťou je založené na povesti výrobku, tradičnej metóde výroby opísanej v tomto bode a konkrétnych črtách výrobku opísaných v bode 5.2.

Dobrá povesť „Waterford Blaa“/„Blaa“ má staré historické korene: toto pečivo začali vyrábať francúzski hugenoti v 17. storočí, ktorí do tajov jeho výroby zasvätili miestne obyvateľstvo.

Žemle „Waterford Blaa“/„Blaa“ boli také vychýrené, že zmienka o nich sa vyskytla napríklad aj v publikácii „Well!: Recollections of Waterford in the 1940s and 1950s“ (autor: Eddie Wymberry).

Výrobok nestratil za celé generácie nič zo svojej povesti. Na jar v roku 1962 sa dodávka s nákladom Waterford Blaa dostala na titulnú stránku miestnych novín, keď jej zlyhala ručná brzda a vozidlo sa samo rozbehlo dole kopcom a zakliesnilo vodiča o múr nachádzajúci sa v blízkosti.

Žemle majú povesť ako výdatný pokrm pre robotníkov vrátane zamestnancov sklárne Waterford Crystal Factory. V článku v novinách „Munster Express“ z 30. januára 2004 sa uvádza: „Nie je tajomstvom, že nejedna náročná krištáľová kreácia vznikla v rukách robotníka, ktorý mal v žalúdku čerstvú žemľu „blaa“ s maslom.“

Na gastronomickom festivale Taste Festivals Ireland/Euro-toques Food Awards 2008 získali pekári vyrábajúci „Waterford Blaa“/„Blaa“ ocenenie za zachovanie tradičného regionálneho výrobku, pretože tieto žemle sú jedným z typických írskych potravinových výrobkov a ich história siaha až do 17. storočia. „Waterford Blaa“/„Blaa“ je mimoriadne všestranné pečivo, pevne zakotvené v každodennom živote mesta Waterford, vďaka čomu tradičný recept pretrval počas generácií.

Názov sa používa ako synonymum pre celú danú oblasť, či symbol mesta Waterford – napríklad stanica WLR FM vysiela ranný program s názvom „The Big Blaa Breakfast Show“. „Waterford Blaa“/„Blaa“ slúži aj na propagáciu miestnych podujatí, napríklad „Fleadh Blaa Hooley!“, tradičnej hudobnej slávnosti, zorganizovanej ako finančná zbierka na účely festivalu Waterford Festival of Food, Dungarvan and Fleadh Cheoil na Mumhan (Munster Fleadh) v roku 2012.

Pečivo „Waterford Blaa“/„Blaa“ sa vyznačuje popraskaným pomúčeným povrchom, nepravidelným tvarom, mäkkou konzistenciou a sladovou chuťou. Tieto znaky sú výsledkom metód pekárov založených na tradičných technikách hugenotov (spracovanie, múčenie, ručné vaľkanie a pečenie) a jednoduchých tradičných receptoch.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

http://www.agriculture.gov.ie/gi/pdopgitsg-protectedfoodnames/products/

(1) Ú. v. EÚ L 343, 14.12.2012, s. 1.

(2) Nahradené nariadením (EÚ) č. 1151/2012.

(3) Porovnaj poznámku pod čiarou 2.